मुख्यमंत्री शिवराज सिंह चौहान ने कहा है महिलाओं को आर्थिक और सामाजिक रूप से सशक्त बनाने के व्यापक उपाय किए गए हैं। विधवा विवाह में दो लाख रुपए की सहायता दी जाएगी एवं विधवा पेंशन में बीपीएल का बंधन समाप्त किया जाएगा। पुलिस आरक्षक भर्ती में महिलाओं को ऊंचाई सहित शारीरिक मापदंड में छूट देने, शासकीय सेवा में कार्यरत पति-पत्नी को यथासंभव एक स्थान पर पदस्थ किया जाएगा। मुख्यमंत्री ने यह घोषणा रविवार को आकाशवाणी और दूरदर्शन के 'दिल से' कार्यक्रम में की। मुख्यमंत्री ने कहा कि पैतृक सम्पत्ति में हिस्सा देने के कानून का प्रभावी क्रियान्वयन सुनिश्चित किया जाएगा। महिला स्व-सहायता समूहों को माइक्रो फाइनेंस कार्य के लिए सरकार से मैचिंग ग्रांट की सीमा एक करोड़ से घटाकर 50 लाख रुपए की जाएगी। महिलाओं और बच्चों के पोषण और स्वास्थ्य के लिए नवम्बर माह से राज्य में प्रधानमंत्री वंदना योजना प्रारंभ की जाएगी, जिसमें प्रथम बच्चे के जन्म पर विभिन्न चरणों में माता को पांच हजार की राशि उपलब्ध कराई जाएगी।